靈谷山
作者：曾季貍
朝代：宋

paragraphs: 舊聞伯子記，已得靈谷名。
隠然望此州，奇勝稱山靈。
懸崖瀉瀑布，如高屋建瓴。
喬松數十丈，下有千歲苓。
仄足行鳥道，勢欲摶青冥。
仙事雖渺茫，幽討未忘情。
高秋八月後，擇勝來經行。
黄冠兩三人，淡然亦忘形。
煙霞到几席，爽氣來戶庭。
瘦笻閒指點，老瓦同注傾。
慚非換鵝手，不敢臨黄庭。
或可聯石鼎，未必讓彌明。
重陽無十日，黄菊漸向榮。
佳哉此天氣，一笑未易營。
但願脚力健，年年此尋盟。